CELEX: 62015CN0540
Language: hr
Date: 2015-10-15 00:00:00
Title: Predmet C-540/15: Tužba podnesena 15. listopada 2015. – Europska komisija protiv Helenske Republike

11.1.2016   
            
            
               HR
            
            
               Službeni list Europske unije
            
            
               C 7/9
            
         Tužba podnesena 15. listopada 2015. – Europska komisija protiv Helenske Republike
   (Predmet C-540/15)
   (2016/C 007/15)
   Jezik postupka: grčki
   
      Stranke
   
   
      Tužitelj: Europska komisija (zastupnici: Maria Patakia, Muriel Heller i Klara Talabér-Ritz)
   
      Tuženik: Helenska Republika
   
      Tužbeni zahtjev
   
   
               —
            
            
               Utvrditi da je Helenska Republika, time što nije donijela zakone i druge propise koje su potrebne za usklađenje Direktive 2012/27/EU (1) Europskog parlamenta i Vijeća od 25. listopada 2012. o energetskoj učinkovitosti, izmjeni direktiva 2009/125/EZ i 2010/30/EU i stavljanju izvan snage direktiva 2004/8/EZ i 2006/32/EZ, ili, u svakom slučaju, time što nije dostavila tekst predmetnih odredaba Komisiji, povrijedila obveze koje ima na temelju članka 28. stavka 1. predmetne direktive;
            
         
               —
            
            
               naložiti Helenskoj Republici, sukladno članku 260. stavku 3. UFEU-a, plaćanje dnevne novčane kazne u iznosu od 29 145,60 eura počevši od dana izricanja presude Suda;
            
         
               —
            
            
               naložiti Helenskoj Republici snošenje troškova.
            
         
      Tužbeni razlozi i glavni argumenti
   
   
               1.
            
            
               Direktiva 2012/27/EU Europskog parlamenta i Vijeća od 25. listopada 2012. odnosi se na energetsku učinkovitost, izmjenu direktiva 2009/125/EZ i 2010/30/EU i njome se stavljaju izvan snage direktiva 2004/8/EZ i 2006/32/EZ (u daljnjem tekstu: direktiva). Sukladno članku 1., navedenom se direktivom uspostavlja zajednički okvir mjera za poticanje energetske učinkovitosti u Uniji kako bi se osiguralo ostvarivanje krovnog cilja povećanja energetske učinkovitosti Unije za 20 % do 2020. i otvorio put daljnjim poboljšanjima energetske učinkovitosti nakon te godine. Njome se utvrđuju pravila čija je namjena otklanjanje prepreka na tržištu energije i prevladavanje neefikasnosti tržišta koje ograničavaju učinkovitost u opskrbi energijom i njezinoj uporabi i osigurava utvrđivanje okvirnih nacionalnih ciljeva povećanja energetske učinkovitosti do 2020.
            
         
               2.
            
            
               Sukladno članku 28. Direktive 2012/27/UE, države članice moraju donijeti nacionalne propise potrebne za usklađivanje s direktivom do 5. lipnja 2014. I, posebno, s drugim obvezama propisanima određenim člancima na koje upućuje članak 28. do datuma koji su njima određeni te obavijestiti Komisiju mjerama koje su poduzele. Ta obavijest predstavlja element koji je sadržan u obvezi prenošenja direktiva Europske unije u pravo država članica, kao i obvezi lojalne suradnje, te je takva okolnost potvrđena u članku 260. stavku 3. UFEU-a.
            
         
               3.
            
            
               Komisija je, u predsudskoj fazi postupka iz članka 258. drugog podstavka UFEU-a, utvrdila da Helenska Republika nije, u rokovima koji su propisani pojedinim odredbama direktive, usvojila mjere koje su potrebne za usklađivanje s Direktivom 2012/27/UE, niti je do učila do sada, kao i to da, u svakom slučaju, nije dostavila tekst takvih mjera. Komisija je odlučila podnijeti tužbu protiv Helenske Republike pred Sudom kako bi se utvrdila predmetna povreda.
            
         
               4.
            
            
               Komisija nadalje, sukladno članku 260. stavku 3. UFEU-a, zahtjeva od Suda da izrekne Helenskoj Republici plaćanje novčane kazne. Visina predložene novčane kazne utvrđena je sukladno kriterijima i uvjetima koje je Komisija utvrdila u obavijesti od 15. siječnja 2011.
            
         
      (1)  SL L 315, str. 1. (SL, posebno izdanje na hrvatskom jeziku, poglavlje 12., svezak 4., str. 202.).